  Виталий Пронин Д. Гавриков гурезьёсынКуинь ар талэсь азьло Иж «данъяськиз» быдэс Россия тыр - школа-интернатысь 12 пиналъёс вирсэрзэс вандылӥзы. 11-14 аресъем пиос бадӟым эшсы Артур Рубинчиков косэмъя озьы возьматыны малпаллям дышетон заведенилэн кивалтӥсезлы пумит луэмзэс. Мар луиз та дыр ӵоже, мар воштӥськиз пиосмурт дышетӥсьлэн улоназ, кызьы чидаз со та секыт зӥбетэз? Алигес Дмитрий Гавриков редакциямы пыраз.Дмитрий Гавриковлы 36 арес. Вордӥськемын Ижын. Йылпумъямын Удмурт кун университетысь филология факультетэз. Дышетскемын Москваысь Литературной институтын. Дышетӥсь. Тренер. Киын нюръяськонъя Россилэн 4 пол чемпионэз. Каратэя Россилэн 2 пол чемпионэз.- Дмитрий, кылем ар пумын тӥ ивортӥды: следствие йылпумъяськиз, тӥледыз шонере поттӥзы.- Шонере поттэ яке янгыш каре суд. Нош уж судозь ӧз вуы. Кызьы тодӥськоды, мон вылэ ӝутэмын вал кык уголовной уж: халатность но пиналъёсты ӝуткась Артурез тышкам понна. Следствие кыстӥськиз куинь ар пала. Кӧня эскеронъёс-юалляськонъёс ортчытэмын - пумыз ӧвӧл. Монэ кызь следовательёс коскатӥзы. Огкылын вераса, мынам ужея куамын том люкамын - котькудӥз зӧк книга быдӟа. Кылем декабре гинэ уголовной уж пытсамын вал, йыруж лэсьтэмын ӧвӧл шуыса.- Мар малпаськоды али, дыр ортчем бере, со учыр сярысь?- Пиналъёс жаль…- Со пиналъёс тӥледды ӧжыт пытсэт сьӧры ӧз вуттэ.- Мон тодӥсько вал кытын ужамме, но чылкак сыӵе учырлы дась ӧй вал, конечно. Шудо пиналъёс школа-интернатэ уг шедё, отчы вуо шугадӟонэ сюремъёс. Сямзы ваньмызлэн сӧриськемын, лулпушсы тӥямын. Мон вань сюлмысьтым выри соослы юрттыны, но ӧз пӧрмы. Зэмзэ вераса, ӧз сётэ. Одӥг йыртэмасьлэн кузяз мынӥзы, монэ преступник карыны ӧдъязы. А солы со ик кулэ вал - вань сыӵе адямиос, соос ӟечез ноку уз валалэ. Соос шумпото, урод лэсьтыны быгато ке… Нош мукетъёс, лябъёсызгес, кышкамысьтызы сыӵеослэсь кылзӥсько. Озьы ик луиз интернатын но. Валамон ук, нокинлэн кулэмез-бырккемез уг поты вал, но «геройзы» косӥз бере, кытчы пырозы. Со сярысь ик пиналъёс веразы следовательёслы. Пиос мон доры ӵуказеяз ик асьсэос лыктӥзы. Мынам соослы йыры кур ӧвӧл.- Пиналъёсты ванскыны косӥсь пияш кыл кутӥз-а?- Бен. Рубинчиковлэн йыружъёсъя списокез та учыр бере уката узырмиз - следовательёс 50 пала учыр шедьтӥзы. Суд солэсь эриксэ 1 ар но 1 толэзьлы талан сярысь постановление кутӥз. Но ӵап сое шараян дырлы йыртэмасьлэн срокез ортчиз ни…- Со учыр бере интернат быдтэмын вал...- Малпазы, вылды: ӧвӧл интернат - ӧвӧл сюлмаськон. Сое шонерен уг лыдъяськы, малы ке шуоно шуг пиналъёс вал котьку. Соосты огшоры нылпи юртъёсы интыяса, мукетъёс понна кышкытлык уката йылыны быгатоз. Вань пиналъёс пӧртэм нылпи юртъёсы пазьгемын вал, отын соослы выльысен выль коллективлы дышыны кулэ.- Со Россиысь нылпиослэн ужпумъёссыя уполномоченнойлэн П. Астаховлэн ӵектонэз вал-а? - Уг тодӥськы. Ӧвӧл, дыр, школа-интернат город вылын вал ук.- Секыт учыр дыръя вал-а тӥледды валасьёс, дурбасьтӥсьёс? Яке ваньмыз янгыше уськытыны выризы?- Пӧртэм адямиос вал. Олокыӵе но иворъёс потазы. Мон паймылӥ, малы журналистъёс, аслэсьтым юаськытэк, кыӵе ке йылпумъянъёс лэсьто, мон ноку нокинлэсь ӧй пега ук. Ӧз кельшы, кызьы асьсэды возизы город кивалтӥсьёс. Интернатэ ноку вуылэмзы ӧй вал, уксё ноку тырмыт ӧз висъяськы (нош мон кӧня соосты ӧтчай зэмос югдурез возьматон понна), ноку йӧскадь ӧз юрттылэ, кожизы ни Астахов вуон азьын гинэ. Берло мар на?Нош вылӥ кивалтӥсьёс монэ валаны тыршизы, Президент А. Волков дорам ветлӥз, югдурез валаны тыршиз, ӧз пыкылы. Астахов - аспӧртэм адями. Визьмо, аслэсьтыз ужзэ ӟеч быдэсъя, но адямилыкез уг тырмы - со мукет муртэ уг кылы. Шонер ке но ӧз луы - солы мар, косэмын визь тырыны - тыре.- Сомында дыр ӵоже тӥледыз коскатыса возизы, кытысь кужымды тырмиз чигиськытэк кыльыны?- Зэмзэ вераса, капчи ӧй вал. Оскон юрттӥз. Мон кужмо адями, пиналысен спортэн вырисько, уг юиськы, уг кыскиськы, тол но гужем мугорме кыдатӥсько, нылпиосты яратӥсько. Тодӥсько, зэмлык вань шуыса. Соин ик со понна нюръяськисько.Следствие кутскем бере куд-ог следовательёс мыным меӵак ӵектылӥзы: давай, признание гожты но, ужез быроз. Нокин уз пукты, алозы гинэ ке шат, со понна сомында дырез-нерваез быдтонэз уз луы. Мон шуи: уг, малы мон аслым пумит луыны кулэ. Янгыш ке луысал, соку мукет ужпум: адями дась луыны кулэ котькуд вамышез понна кыл кутыны. Нош татын монэ уродэ уськыто пиналъёслы ӟечгес лэсьтыны выреме понна. Соку малы проверкаос нокыӵе шекъёсты уг шедьто, малы пиналъёс дэмен дурбасьто, монэ берыктыны куро? Мон котьку пиналъёслы но валэктыны вырылӥ: зэмлык вань. Тани та учырысь мон нокызьы потыны кулэ ӧй вал ни кадь: москваос азьын йыбырттон понна асьме Прокуратура монэ капчиен выйтыны быгатысал. Но соос, ас ужзыя янгыше уськытӥсьёс ке но, ваньзэ сыӵе рос-прос эскеризы - эсьма, соос сярысь малпанэ воштӥськиз.- Мар тӥ али ужаськоды? - Ярам коть, ужтэк мон ӧй пукы. Директор интыысь, конечно, соку ик кошки. Берытски азьло ужам - единоборствоосъя школае. Отын директорлэн административно-хозяйственной ужъя воштӥсез луисько, куинь школаын нюръяськонъя но каратэя тренировкаос нуисько. Озьы ик пиналъёсын ужасько. Дорам ветло дас аресысен дас тямыс аресозь пиос. Уже туж сюлэмъям. Котькуд пиналэз ӟеч тодӥсько, секциысь кошкемзы бере но кусыпъёсмы уг ышо. Тросэз армия бере одно дорам пыро.- Туала пиналъёсты ӵемгес тышкасько…- Мон ваньзэс одӥг сынэн ӧй сынасал. Берло дыре пиналъёс ӟеч пала воштӥськыны кутскизы, тросэз спортэн вырыны ӧдъязы. Тамак кыскон, юон табере данын ӧвӧл. Пӧлазы вань бен котькыӵеез, кудзэ нокызьы но тупатыны уг луы ни. Тани со Рубинчикове вылэ ик берытском. Мон интернатэ вуытозь но, сое милиция огпол гинэ кыскамын ӧй вал ни. Собере эшшо тӥни ватсаськиз. Трос ик дыр ӧз ортчы, кылӥськиз - нош пуке ни, эшъёсызлэсь коньдонзэс талам. Но со но мыным жаль потэ. Пинал вордскыкуз сыӵе уг луы, озьыен, янгыш анай-атайёс. Маке но ум сётӥське.- Анайёс укыр жаляло, атайёс мултэс чурыт луо… Вань ик ке соос - ӝыныяз семьяосын пиос анаен гинэ будо. Кызьы пиосты будэтонын эсэпсэ шедьтоно?- Мон анайёсты ӧй пыкылысал, дыр. Соос ке ӧз, кин жалялоз. Кышномурт яратыны кулэ, эркияны. Но пиналлы чырты сьӧры пуксьыны сётыны уг яра. Со мед валалоз: кузё - анай-атай. Сое пиосмуртлы валэктыны капчигес, конечно. Бен, тросаз семьяосын атайёс ӧвӧл, но вань воргорон ӵыжы-выжыос, тренеръёс. Нялтас вераса, али вань чылкак дунтэк ужась секциос. Пиналлэн тазалыкез умой ке, сое одно ыстоно спортзалэ, но эн дыртэ 10 ареслэсь вазьгес. Пичи пинал дась ӧвӧл ай шуг-секытъёсты вормыны, озьы со яке чигиськыны, яке котьмарлы тунсыксэ ыштыны быгатоз.- Тӥляд асьтэлэн пиды будэ. Йыртэмакуз кыӵе дышетон амалды? - Сыӵе учыръёс ӵем уг луо. Но пие тодэ, маке мыдлань ужаз ке, кыл кутоно одно луоз. Милям азьло ик вераськемын. Компьютер сьӧрын пукыны алӥсько, ватсаса кылбур дышетыны косӥсько. Но со сяна лэсьтэм сьӧлыксэ (урод отметказэ, кылсярысь) одно тупатыны кулэ. Пинал будэтонын одӥг гинэ амал - ӵемгес вераськоно. Сюлмысь, бадӟым муртэн музэн. Тыршоно солы быръён ӵектыны соиныз яке таиныз вырыны, но со понна бырйыны уг яра. Тани мынам пие, дышетскон ар кутскыку, кытчы но уг гожтӥськы. Толэзь-кык ортче но, шуэ: уг кельшы ни. Малы? Мыл уг поты яке уг пӧрмы. Соку мон чурыт верасько: улонын мылпотэмъя гинэ уг луы, тыршоно. Бырйид бере, дышетскон ар пумозь ке но чида. Пал кыл но уг вера ни. Отӥяз учкисько но - дыше, учконэз воштӥське. Со туж огшоры нимаське - дисциплина. Азьланяз со туж юрттоз. Солы пиналысен дышетымтэ муртъёс будыса туж курадӟо.- Нош мар сярысь вераськиськоды пиналъёсын тренировкаос вискын? Нюръяськыны-жугиськыны быгатон гинэ пиосмурт понна улонын ӧжыт дыр, ук.- Тренировкаос дыръя сюлмысь вераськыны дыр уггес тырмы. Но ми котькуд каникулэ потаськом спортъя лагерьёсы. Вераськон темаос окмо. Но нырысь интыын: кызьы та улонын азинлыко луоно. Мон котьку шуисько: тыршоно, нокинлэсь номыр возьматэк, астэ ачид лэсьтоно. Тани Удмуртиысь Нюръяськонъя федерациен кивалтэ Кун Кенешлэн Тӧроез Александр Соловьёв. Солэн узыр анаез-атаез ӧй вал, тыбыртӥз нокин ӧз донгы, аслыз ачиз сюрес лёгиз.Пиналъёсын котьку мыло-кыдо пумиськылэ мукетыз Соловьёв - егитъёсын ужанъя министр. Учке, шуисько, пиналъёс, Владимир Михайлович гуртысь потэмын, удмурт пияш пичиысен тыршемын, общественной уже пыриськемын, спортэн, самодеятельностен выремын, урод сямъёсын уг эшъяськы. Озьыен, тӥляд но луонлыкты вань улонын азьветлӥсь луыны.- Тӥ будэтӥськоды зэмос воргоронъёсты. Мар понна жугиськыны яра, кызьы верасалды? - Адями данэз утён понна. Тынэсьтыд нимдэ саптало-ултӥяло ке, мыкырскыны уг яра.- Нош Атыкай музъем понна?- Тазэ пиос вератэк но тодо. Мынам пиналъёсы пӧлын армилэсь кышкасьёс ӧвӧл. Ма, али арлы сяна уг ветло, берытскемзы бере шуо: номыр кышкытэз ӧвӧл. Кышкыт ляб луыны.Зинаида Рябинина Теги: ДмитрийГавриков школа-интернат  